CD.  Willelmo Castellano et tam majoribus quam minoribus villae S. Audomari de tuenda monasterii S. Berthini Sithiensis libertate scribit.   (Anno 1139, April.) [Vide Iperii Chronicon, ap. MARTÈNE  Thes.,  t. III, 639.] CDI.  Ecclesiae S. Sepulcri Hierosolymitanae protectionem suscipit possessionesque ac privilegia confirmat.   (Anno 1139, April. 27.) [Eug. DE ROZIÈRE,  Cartul. du Saint-Sépulcre,  74.]
Author: Innocentius II

INNOCENTIUS episcopus, servus servorum Dei, venerabili fratri GUILLELMO, Ierosolymitano patriarchae, et canonicis Sancti Sepulcri regularem vitam professis, tam praesentibus quam futuris, in perpetuum.

Ex injuncto nobis a Deo officio tam vicinis quam longe positis existimus debitores. Proinde vestris postulationibus annuimus, et ecclesiam Sancti Sepulcri sub beati Petri et nostra protectione suscipimus, et praesentis scripti pagina communimus, statuentes ut quascunque possessiones, quaecunque bona idem locus inpraesentiarum juste et legitime possidet, aut in futurum concessione pontificum, largitione regum vel principum, oblatione fidelium seu aliis justis modis, Deo propitio, poterit adipisci, firma vobis in perpetuum et illibata permaneant. In quibus haec propriis duximus exprimenda vocabulis: ecclesiam, quae sita est extra castellum Barulum in honore et nomine Sancti Sepulcri, in meridiana parte, cum universis pertinentiis suis, quam fundatores ejusdem loci, consensu et voluntate Bisantii, Tranensis archiepiscopi, construxerunt hac conditione ut in unoquoque anno unam tantum libram incensi fratres ipsius ecclesiae matrici ecclesiae solvant; ecclesiam Sancti Sepulcri apud Brundisium; ecclesiam Sancti Laurentii extra portam ipsius civitatis, cum pertinentiis; ecclesiam itidem Sancti Sepulcri extra muros Trojanae civitatis, quam frater noster Guillelmus, episcopus ejusdem civitatis, vobis contulit, cum omnibus pertinentiis suis; ecclesiam in honore beati Theodori, quam praedecessor noster sanctae memoriae, papa Calixtus, dedit ecclesiae Sancti Sepulcri, in Beneventano suburbio positam ac sitam cum omnibus pertinentiis suis; ecclesiam Sancti Apollinaris extra Barum. Sepulturam sane ipsarum ecclesiarum ita liberam et quietam manere sancimus, quemadmodum certum est vos usque ad haec tempora habuisse. Chrisma quoque, oleum sanctum, consecrationes altarium, ordinationes clericorum, qui ad sacros ordines fuerint promovendi, a dioecesanis accipietis episcopis, si quidem Catholici fuerint, et gratiam atque communionem apostolicae sedis habuerint, atque ea vobis gratis ac sine pravitate voluerint exhibere; alioquin liceat vobis Catholicum, quem malueritis, adire antistitem, qui nostra fultus auctoritate, quod postulatur indulgeat. Decernimus ergo ut nulli archiepiscopo, nulli episcopo, nulli denique archidiacono vel alicui hominum liceat supradictas ecclesias temere perturbare, aut earum possessiones auferre, vel ablatas retinere, minuere, aut earum rectoribus aliquod gravamen indebite irrogare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur ecclesiastica saecularisve persona, hujus nostrae constitutionis paginam sciens, contra eam temere venire tentaverit, potestatis honorisque sui dignitate careat, et a sacratissimo corpore et sanguine Domini nostri Jesu Christi aliena fiat, atque in extremo judicio districtae ultioni subjaceat; conservantes autem haec omnipotentis Dei et beatorum Petri et Pauli apostolorum ejus gratiam consequentur. Amen.Ego Ivo, presbyter cardinalis Sancti Laurentii Ego Innocentius, Catholicae Ecclesiae episcopus, subscripsi. Ego Gregorius, diaconus cardinalis Sanctorum Sergii et Bacchi, subscripsi. Ego Albericus, Ostiensis episcopus, subscripsi. Ego Gerardus, presbyter cardinalis tituli Sanctae Crucis Jerusalem, subscripsi. Ego Lucas, presbyter cardinalis tituli Sanctorum Joannis et Pauli, subscripsi. Ego Azo, presbyter cardinalis tituli Sanctae Anastasiae, subscripsi. tituli Damasi, subscripsi. Ego Grisogonus, presbyter cardinalis tituli Sanctae Praxedis, subscripsi. Data Laterani, per manum Aimerici, sanctae Romanae Ecclesiae diaconi cardinalis et cancellarii, V Kalendas Maii, indictione II, Incarnationis Dominicae anno 1139, pontificatus vero domni Innocentii papae II anno X.